Directorul CSM București: ”I-am dat primarului Oprescu, în scris, că Primăria e păgubită și el a mers înainte!” Mărturiile unui jurist și ale unui manager care s-au opus celor 5 milioane de euro plătiți de clubul Primăriei ca să retrogradeze. Și documente oficiale care dovedesc că Oprescu a știut!

joi, 9 noiembrie 2017, 6:58

După abuzuri și nedreptăți, unde rămâne loc de speranță?

Retrogradarea voită a echipei de baschet CSM București e un caz ilustrativ pentru ce a însemnat primarul Sorin Oprescu în București.

Și cum se continuă, la fel, în epoca primarului Gabriela Firea.

Documentele arată clar cum sunt ignorați oamenii care sesizează abuzurile.

Și cum observațiile lor sunt aruncate la coș de către primar.

Iar a doua oară funcționarii aleg să se supună, când văd că primarul Firea face exact aceeași înțelegere dezastruoasă pe care a făcut-o și Oprescu!

De Mirela Neag, Răzvan Luțac și Cătălin Tolontan

Sorin Oprescu a domnit 7 ani peste un București care l-a votat și apreciat.

De un an și jumătate, Gabi Firea e și ea adorată de un oraș tot mai sufocat.

***

”Pare o întrebare copilărească: ”Cum pot alege oamenii opresiunea în locul rezistenței?” sau ”Cum pot oamenii să-i adore și să-i slujească pe tiranii lor?”.

Când oamenii sunt confruntați cu nedreptatea și brutalitatea, copiii lor încep să-și piardă umanitatea.

Atunci, o mare responsabilitate cade pe umerii celor care au trăit pentru acest vis.

Înseamnă că trebuie să-i convingă pe ceilalți să viseze la un ideal care nu s-a materializat niciodată”

Ece Temelkuran

***

Da, întrebarea lui Ece Temelkuran e îndreptățită: cum ne păstrăm speranța ca oameni confruntați cu nedreptatea evidentă?

Asta s-au întrebat și funcționarii care i s-au opus lui Sorin Oprescu în cea mai tare afacere sportivă a Primăriei Capitalei europene a României.

Trei primari și aceeași nedreptate

Clubul de baschet masculin al Primăriei Capitalei a retrogradat la masa verde în urma unui parteneriat în care el a dat banii către echipa care i-a luat locul: formația Armatei, CSA Steaua.

Afacerea a fost făcută în 2013, a traversat trei primari și tocmai a fost reînnoită, acum două luni, până în 2020.

Sorin Oprescu, primar independent – În 2013 a încheiat primul protocol în care a plătit 400.000 de euro pe an.

Răzvan Sava, primar PNL – În 2015 a încheiat un act adițional care a mărit suma plătită la 900.000 de euro pe an.

Gabriela Firea, primar PSD – În 2017 a creat un protocol nou-nouț, pe încă trei ani, în urma căruia Primăria va achita 2,7 milioane de euro.

5,1 milioane de euro plătește Primăria în perioada 2013-2017 pentru înțelegerea prin care și-a sugrumat propria echipă de baschet masculin

Nimeni nu s-a opus în toți acești ani?

Ba da.

Un jurist protestează

În iulie 2013, Consiliul General votează pentru parteneriatul CSM – CSA Steaua – Atletic.

După câteva zile, începutul lui august, consilierul juridic Carmen Halaicu îi trimite directorului general al clubului CSM un punct de vedere sever, în 12 puncte.

Carmen Halaicu este fosta soție a vechiului primar al Capitalei.

Între timp, fiecare și-a văzut de viață și de carieră.

”Consider că prezența celei de a 3-a părți (CS Atletic) în contract nu se justifică, pentru activitatea de marketing și promovare”, sună prima frază a juristului Primăriei.

Funcționarul cere achiziție publică

Carmen Halaicu a realizat imediat ceea ce-și dă seama orice om căruia îi este arătat protocolul:

CSM București plătește o groază de bani. CSA Steaua contribuie cu sala și echipamentul. Atletic, club privat reprezentat de Virgil Stănescu, amicul prim-ministrului din acea vreme Victor Ponta, culege roadele pentru că el decide cum se cheltuiesc acești bani!

Angajatul public vede că protocolul a fost făcut cu dedicație pentru Atletic și recomandă eliminarea sa ”pentru ca înțelegerea să nu fie interpretabilă”.

Altfel spus, dacă parteneriatul cu CSM chiar conferă avantaje Primăriei, el stă în sine în picioare.

Și ”se poate semna ulterior un contract de reprezentare cu o firmă specializată”.

Asta ar impune însă să se facă o achiziție publică pentru Atletic, exact ce s-a ocolit prin protocol.



Adresa cu observațiile juristului Carmen Halaicu în legătură cu protocolul din 2013

Conducătorii au ignorat observațiile

Jurista nu se oprește aici.

Ea scrie, limpede, că în momentul încheierii protocolului nu e normal să-și piardă CSM locul!

Cum să ia echipa Armatei ceva ce echipa Primăriei a câștigat pe teren?

”În cazul în care protocolul încetează, locul din Liga Națională trebuie să revină CSM pentru că finanțează într-o pondere majoritară activitatea viitoarei echipe” Carmen Halaicu, jurist Primărie

De asemenea, juristul arată cum conducerea asocierii trebuie să fie majoritar controlată de Primărie, pentru că ea dă, de fapt, toți banii cash.

Nu vă mirați! Niciuna dintre aceste observații nu a fost luată în calcul de șefi.

Protocolul a fost semnat într-o acută stare de inferioritate a Primăriei.

De ce au procedat așa conducătorii?

***

”Idare et

E oare o coincidență că în limba turcă termenul pentru ”a conduce” este același cu cel pentru ”a ignora”?

Sau este oare posibil ca, în timp, pe măsură ce actul de a conduce a devenit echivalent cu a ignora, acest termen să ajungă să descrie ambele acțiuni?”

Ece Temelkuran,

”Turcia, între nebunie și melancolie”, Editura Corint, 2017

***

Ece Temelkuran este o jurnalistă turcă ce-ți intră în suflet pe două ferestre dintr-odată: talentul și curajul.

Recent apărută la noi, cartea ei nu este doar despre Turcia, ci și despre România.

Similitudinile te înmărmuresc.

”I-am spus lui Oprescu și el a mers înainte!”

Scrisoarea juristei Carmen Halaicu ajunge la șeful CSM București, Constantin Căliman.

-Domnule Căliman, ce ați făcut cu observațiile lui Carmen Halaicu?

-Le-am luat în calcul.

-Ce înseamnă asta de vreme ce protocolul s-a semnat în forma pe care jurista a contestat-o?

-Înseamnă că i-am dat dreptate juristei! Nici eu nu am fost de acord cu acest protocol care, practic, ne lua echipa de baschet și, culmea!, noi continuam să dăm o groază de bani.

-Ce ați făcut, concret vă rugăm?!

-La discuția cu primarul Sorin Oprescu, la care au mai participat și alții, am susținut că asocierea este defavorabilă clubului Primăriei.

-Ce a făcut primarul?

-Nimic, dovadă că lucrurile au mers înainte.

-Nu vă supărați, acum oricine poate spune că a făcut un gest de opoziție. Chiar i-ați spus lui Oprescu?!

– Vă trimit adresa cu punctul meu de vedere pe care i-am trimis-o lui Oprescu. Publicați-o, vă rog, să vadă toată lumea cum stau lucrurile, cine s-a opus și cine nu!



Adresa către primarul Sorin Oprescu, făcută de președintele CSM, Constantin Căliman

***

”Suntem ca niște copii care primesc o bătaie bună în fiecare zi, pentru ca apoi să li se spună că n-au fost bătuți.

Mai mult decât atât, sentimentul nostru este că ”suntem aduși în pragul nebuniei!” și că administrația țării nu dorește pe nimeni altcineva decât pe oamenii săi”

Ece Temelkuran

***

Prietenul premierului Ponta

Căliman nu e nicidecum un erou căci are o sumedenie de cheltuieli uriașe în mandatul său la CSM. Te doare capul ce bani s-au tocat acolo în ”era Căliman”, de a ajuns clubul pe un buget de peste 10 milioane de euro!

Dar în acest caz se ține de cuvânt.

Trimite ziarului documentul pe care i l-a înaintat lui Sorin Oprescu.

Directorul preia argumentele juristei Halaicu și adaugă și el ideea că ”dacă am avea 700.000 de euro pe an, am veni în primele 4 locuri cu echipa de baschet băieți și am dezvolta și zona de copii și juniori”.

Dar Oprescu merge înainte!

Virgil Stănescu, de la Atletic, parte a combinației în trei, este prietenul lui Victor Ponta, fost coleg de partid cu Oprescu și premierul României în momentul semnării protocolului.

Iar Primăria va ajunge să plătească 900.000 de euro pe an ca echipa de baschet să retrogradeze, toate performanțele fiind înregistrate pe CSA Steaua, clubul Armatei!

Acum, juristul a semnat fără obiecții!

Atunci, în 2013, inițial Carmen Halaicu nu a semnat protocolul.

Dar, apoi, a făcut-o cu obiecții, pentru că se mergea oricum înainte, peste capul ei.

Acum câteva zile, jurista Carmen Halaicu a semnat un nou protocol, în esență cu aceleași clauze nedrepte, prelungit pe încă trei ani, 2017-2020.

E înfrântă, ce i se mai poate cere?

***

”Părerea mea este că facem parte dintr-o generație care nu este încă înfrântă, ci este reticentă să spună pe ce cal pariază, tocmai pentru că ne este frică de eșec.

Noi suntem cei care tac pentru că nu am vorbit deschis despre propria noastră listă de revendicări.

Tăcem nu din cauza vântului rece care ne suflă în față sau de frica unei noi rafale de vânt care s-ar putea stârni, ci pentru că nu știm exact ce să spunem”.

Puteți citi siteul lui Ece Temelkuran aici.